kardosdrur/scandi-wiki huggingface dataset:
Modstrøm (energiselskab)

Modstrøm Danmark A/S er et dansk elselskab fra 2008. Selskabet profilerer sig overfor klimabevidste private og offentlige el-forbrugere med en forretningsidé, der støttes af Elsparefonden.

Modstrøms historie begyndte tilbage i 2000, hvor Modstrøms grundlæggere udviklede nye IT-løsninger til energiselskaber i virksomheden OMX. Senere oprettede de selskabet AKTANT, og i 2003, hvor elmarkedet blev liberaliseret, blev grundstenen til Modstrøm Danmark A/S lagt. I 2006 blev Danmarks første uafhængige og klimavenlige energiselskab en realitet, og i 2008 åbnede Modstrøm sit salg. Lige siden har Modstrøm udviklet energivenlige produkter ud fra den grundlæggende filosofi om, at den eneste rigtige kilowatt-time er den kilowatt-time, der aldrig bliver brugt.

Princippet er, at elselskabet køber CO2-kvoter svarende til den udledning, forbrugeren er årsag til. Modstrøm destruerer (annullerer) disse kvoter, hvilket resulterer i en reduktion af kvote-udbuddet og en stigning i markedsprisen per CO2-kvote. Hos kraftværker og andre kvoteomfattede virksomheder, der er pålagt at købe sig til retten til deres CO2-udledning, stiger incitamentet til at reducere deres udledningen af CO2 derfor.

Dette princip adskiller sig fra en anden gruppe tilbud på markedet, nemlig "naturstrøm" eller "grøn el", hvor elselskaber tilbyder deres kunder el fra vindmøller og andre CO2-neutrale energikilder. Elsparefonden har kritiseret denne ordning, da der er tale om strøm, der alligevel ville være blevet produceret og at forbrugerne derfor betaler en merpris for en tvivlsom miljøgevinst.

Modstrøm deltog i Klima- og Energiministeriets kampagne 1 ton mindre indtil kampagnens udløb i ved årsskiftet 2009/2010. Modstrøm destruerer desuden CO2-kvoter for Danmarks Naturfredningsforening, når privatpersoner køber kvoterne på foreningens hjemmeside. Midt i 2009 havde Modstrøm ca. 18.000 kunder.

Teknisk set har Modstrøm et system med et kamera, der periodisk tager billeder af elmåleren og disse billeder bliver brugt til at fakturere elprisen efter det tidspunkt, hvor strømmen bliver brugt – elprisen varierer over døgnet. Hvis kunden har et sådan kamera, tilbyder Modstrøm "gratis strøm" om natten mellem 00:00 og 06:00 – afgifterne til staten skal dog stadig betales.

Modstrøm Danmark A/S var i krise i 2011, men firmaet blev videreført af nye ejere, herunder Sune Olsen, og driften genoptaget under navnet Modstrøm Danmark A/S.

Siden 2011 har Modstrøms kundebase udviklet sig fra ca. 25.000 til mere end 60.000 kunder. I 2015 leverede Modstrøm mere end 425 millioner kWh, hvilket svarer til det samlede elforbrug for indbyggerne i Aalborg. 

Modstrøm har pr. 21. marts 2016 omkring 150 ansatte på afdelinger i København, Fredericia og Hamburg.

Referencer

Ekstern henvisning 
Firmaets hjemmeside

Elselskaber i Danmark
Etableret i 2008
Avnø Fjord

Avnø Fjord (tidligere Agnö) er en lavvandet fjord, der fra Karrebæksminde Bugt i Smålandsfarvandet, går cirka 15 km mod sydøst mellem halvøerne Svinø og Knudshoved Odde, cirka 8 km nordvest for Vordingborg på sydvestsjælland. Ved nordkysten af fjorden ligger halvøen Avnø, hvor der tidligere var militær flyveskole, men nu ligger et naturcenter  og herregården Avnøgård.

Fjorden er en yndet rasteplads for ænder og vadefugle, og er tilholdssted for sæler; Den er del af Natura 2000-område 169 Havet og kysten mellem Karrebæk Fjord og Knudshoved Odde, og er både habitatområde og fuglebeskyttelsesområde

Eksterne kilder og henvisninger 

Fjorde i Danmark
EU-habitatområder i Danmark
Vordingborg Kommunes geografi
Reichsparteitagsgelände

Reichsparteitagsgelände er et område i sydøst for Nürnberg, hvor det årlige Reichsparteitag blev afholdt fra 1933 til 1938. Det består blandt andet af Kongresshalle, Zeppelinfeld, Märzfeld, Deutsches Stadion, Stadion der Hitlerjugend ( i dag Frankenstadion) og Große Straße ("den store vej"). Området blev designet af Hitlers arkitekt Albert Speer – bortset fra Kongresshalle, der blev designet af Ludwig og Franz Ruff.

I dag er hele området et mindesmærke, dog bruges en del af området til en racerbane.

Kongresshalle 
Den største stadig eksisterende nazistiske bygning.

Zeppelinfeld 
Pladsen hvor de store parader blev afholdt.

Frankenstadion 
Frankenstadion blev fra 1933 benyttet af Nazisterne som marchområde og øvebane for Hitlerjugend. De 4. Tyske Kamp-Lege (4th Deutsche Kampfspiele), et af de største arrangementer i den nazistiske ungdomsorganisation, fandt sted på dette stadion i dagene 23. – 29. juli 1934.

Märzfeld 
Område hvor værnemagten afholdt parader.

Galleri 

Bygninger, konstruktioner og anlæg i Bayern
Nazi-Tyskland
Nürnberg
Nicole Linkletter

Nicole Linkletter (født 27 februar 1985) er en amerikansk fotomodel og vinder af America's Next Top Model sæson 5. Linkletter har efter sin sejr bl.a. arbejdet for Elle Girl Magazine.

Eksterne henvisninger 

Fotomodeller fra USA
Deltagere i America's Next Top Model
Høje Bøge Stadion

Høje Bøge Stadion er et atletik- og fodboldstadion beliggende i den sydlige del af Svendborg som hjemmebane for SfB-Oure FA. Det anvendes desuden til atletikkonkurrencer, samt til den årlige koncert Høje Bøge Open Air. Det ejes af Svendborg Kommune.

Stadionet er navngivet efter de høje bøgetræer, der omgiver det. Den seneste renovering skete i forbindelse med værtskabet for DGI's landsstævne i 1994. Dengang blev der bl.a. anlagt nye kunststofbaner.

Eksterne henvisninger 
 Stadionets hjemmeside

Kilder 

Atletikstadioner i Danmark
Fodboldstadioner i Danmark
Sport i Svendborg
Bygninger, konstruktioner og anlæg i Svendborg Kommune
Waders

Waders er vandtætte søstøvler, som går fra fødderne til brystet, holdt oppe ved hjælp af seler, hvilket gør det muligt at vade i vand til brysthøjde.
 
Waders har en bred anvendelse, blandt andet ved jagt på svømmefugle, fiskeri, leg med modelbåde, kloakarbejde, dambrugsarbejde og andre vandrelaterede erhverv og hobbyer.

Waders er oprindeligt fremstillet af vulkaniseret gummi. Støvlen fremstilles for nuværende hovedsageligt af PVC, neopren og Gore-Tex.

Typer af waders 
Der skelnes mellem 3 typer af waders: åndbare waders, neopren-waders og PVC-waders. PVC-waders anvendes i sommerhalvåret, og  neopren-waders anvendes i vinterhalvåret.

Se også

Referencer 

Støvler
Knudshoved Odde

Knudshoved Odde er en halvø, sydøst for Karrebæksminde Bugt i Smålandsfarvandet, der går cirka 15 km mod nordvest fra sydsjælland i nærheden af Vordingborg. Den deles ved Draget, (som overskylles ved højvande), og den yderste spids, som hovedsageligt er overdrev, hedder Knudshoved, og den inderste Knudshoved Odde, hvor også Knudskov ligger. Mod nord ligger Avnø Fjord, og syd for halvøen møder Storstrømmen Smålandsfarvandet. Ud for vestenden strækker Knudshoved Rev sig cirka 3 kilomerter ud, med en vanddybde på ned til 2 meter, og længere mod vest ligger Venegrunde og Kirkegrund.

Den yderste del  af odden blev fredet i 1952, som en del af fredningen Orekysten og udsigt ved Rosenfeldt Gods. Den er nu del af Natura 2000-område nr. 169 Havet og kysten mellem Karrebæk Fjord og Knudshoved Odde, og er både habitatområde, fuglebeskyttelsesområde og ramsarområde.
 

Verdensnaturfonden udsatte i slutningen af maj 2023 600 eksemplarer af okkergul pletvinge på Knudshoved Odde. Okkergul pletvinge er sårbar ifølge den danske Rødliste.

Klokkefrøer
I 2019  iværksatte Miljøstyrelsen i samarbejde med Vordingborg Kommune og   Rosenfeldt Gods  med  en stor redningsaktion for de truede  klokkefrøer, hvis ynglevandhuller her ødelægges af saltvand. Projektet skal derfor etablere 25 klimasikre vandhuller på højereliggende steder. Projektet financierers bl.a. med midler fra EU’s LIFE pulje, der bidrager med knap 23 millioner kr og  Miljø- og Fødevareministeriet ved Miljøstyrelsen der bidrager med omkring 13 milioner kroner.  Målet er at skabe et nyt  naturområde med vandhuller til klokkefrøerne på 184 hektar. Projektet  vil også gavne andre padder, krybdyr og fugle. Blandt fuglene vil især klyde, terner, rødrygget tornskade og spidsand have gavn af projektet, der omfatter 100 hektar nye overdrev, strandenge og ferske enge.

Arkæologiske kulturer 
Knudshoved Odde rummer mange spor efter rensdyrjægere – de første mennesker i Danmark. Efter at isen trak sig tilbage for over 14.000 år siden, var Danmark en arktisk ørken. Om foråret og efteråret vandrede tusindvis af rener gennem landskabet mellem deres sommer- og vinterkvarter, og under denne vandring passerede de Knudshoved Odde. Derfor var Knudshoved Odde et attraktivt sted at være. 

Flinteredskaber viser, at der var tale om jægere fra Brommekultur, Federmesserkultur og Ahrensburgkultur. 

Arkæologer fra Sydsjællands Museum har udgravet flere bopladser, to på Knudshoved Odde, heriblandt de klassiske lokaliteter Rundebakke og Eskebjerg.

Eksterne kilder og henvisninger 

Kort over området på miljoegis.mim.dk

Halvøer i Danmark
EU-habitatområder i Danmark
Vordingborg Kommunes geografi
Arkæologiske kulturer
Stenalder
Ældste stenalder
Weichsel-istiden
Svømmefugl

Svømmefugl, fællesbetegnelse for fugle med svømmefod. Omfatter adskillige ikke beslægtede arter.

Fugle
Stockholmsgade

Stockholmsgade er en gade i Østervold kvarteret i København. Den går fra Sølvtorvet i sydvest til Oslo Plads ved Østerport Station i nordøst.

Gaden blev anlagt og bebygget i 1880'erne og et par tiår frem på arealet mellem Holmens Kirkegård i nord og den gamle Østervold i syd, der da var ophørt som militært fæstningsværk. I 1871 havde landskabsgartner Ove Høegh Hansen omdannet det gamle, kuperede voldterræn i denne nordlige del af den gamle Østervold til en park i engelsk stil med slyngede stier og grønne plæner, kaldet Østre Anlæg. Den nye Stockholmsgades sydvendte facaderække med de store patricierlejligheder her med deres udsigt til den nyanlagte smukke park tiltrak i høj grad det bedre borgerskab. Her installerede de højere embedsmænd og velaflagte grosserere sig med deres familier og tjenestefolk. Gaden bærer den dag i dag præg af fornem tilbagetrukkenhed og stilfærdig elegance.

Gaden bærer næppe sit navn efter den svenske hovedstad, men muligvis efter en ældre beværtningshave på stedet fra 1600-tallet, kaldet Stokholm (uden c). Til gengæld synes Stockholmsgade (med c) at have givet navn til kvarterets senere anlagte gader med svenske bynavne: Upsala, Lund, Malmø, Visby – og til gader og pladser opkaldt efter berømte svenskere: Hjalmar Branting, Dag Hammarskjöld og Olof Palme (idet sidstnævntes gade dog oprindelig hed Skjoldsgade).

Af kendte bygninger i gaden kan nævnes: Krebs' Skole i gadens nr. 5-9, oprettet af skolemanden Conrad Krebs i 1872 som forberedelsesskole til Metropolitanskolen; skolen flyttede til Stockholmsgade i 1878 i et hus tegnet af Charles Abrahams. Endvidere ind mod Østre Anlæg: Kunstmuseet Den Hirschsprungske Samling, opført i 1908-11; arkitekten var H.B. Storck, der her har tegnet et museum til at rumme tobaksfabrikant Heinrich Hirschsprungs omfattende samling af dansk guldalderkunst og af mange af skagensmalernes værker. Gadens nr. 27 blev opført som landets første Farmaceutiske Læreanstalt, der sidenhen flyttede ud i Universitetsparken ved Nørre Allé. Endelig kan nævnes i nr. 59: Østre Borgerdyd Gymnasium, opført i 1884 efter tegninger af arkitekt Frederik L. Levy og arkitekt Henrik Hagemann.

Tysklands ambassade havde til huse i nr. 57 på hjørnet af Visbygade i mere end seks årtier, indtil de flyttede til Portland Towers på Göteborg Plads 1. marts 2018.

Eksterne henvisninger

Noter 

Gader på Østerbro
Eric Hedspore

Eric Hedspore (fransk originaltitel Chevalier Ardent) er en tegneserie, der er skrevet og tegnet af François Craenhals. Den omhandler en ung ridder ved navn Eric Hedspore (på fransk Ardent du Walburge), der bliver væbner ved Kong Arthur hof, og den foregår i middelalderen.

Serien blev oprindeligt udgivet mellem 1966-1980 på belgisk og 1966-1986 på fransk i tidsskriftet Tintin Der er siden udgivet yderligere en række albums, så serien i alt består af 25 albums. Kun 10 er dog udkommet på dansk. 20 album er udgivet af forlaget Casterman, og 5 album er udgivet af forlaget Paul Rijperman. Serien er på dansk udgivet af Carlsen. Faraos Cigarer genoptog serien i 2015, hvor de indtil videre har udgivet bind 9-10. Serien er meget inspireret af Prins Valiant.

Vigtige personer 
Eric Hedspore
Eric Hedspore er en ung Ridder der bliver væbner ved Kong Arthurs hof. Efter han har besejrede den sorte prins. Han bliver væbner for kongens datter Gwendoline. Eric træner som væbner på slottet men efter noget ballade med fægte mesteren bliver Eric sendt på en mission for at erobre Bastogne tilbage til kong Arthur. Men Bastogne er under ledelse af nogle der kalder sig ulvene fra Bastogne det lykkes dog Eric at jage ulvene ud af Bastogne og dermed erobre Bastogne tilbage til Kong Arthur. Kong Arthur er overaskede over den unge væbners præstasion og kongen gør dermed Eric til herre over Bastogne. Efter det kommer Eric ud på mange eventyr rundt om i verden. Eric går hen og bliver forelskede i kongens datter Gwendoline.

 Gwendoline
 Bradroc
 Ridder Gaudin
 Kong Arthur
 Den sorte prins

Album fra Casterman 
1970 Le Prince noir (dansk: Den sorte prins)
1970 Les Loups de Rougecogne (dansk: Ulvene fra Bastogne)
1971 La Loi de la steppe (dansk: Steppens lov)
1972 La Corne de brume (dansk: Troldkvindens horn)
1973 La Harpe sacrée (dansk: Den hellige harpe)
1974 Le Secret du roi Arthus (dansk: Kong Arthurs hemmelighed)
1975 Le Trésor du mage (dansk: Patriarkens skat)
1976 La Dame des sables (dansk: Ørkendronningen)
1977 L'Ogre de Worm (dansk: Kæmpen fra Worm)
1978 La Princesse captive (dansk: Prinsessen i buret)
1979 La Révolte du vassal
1980 Les Chevaliers de l'apocalypse
1981 Le Passage
1983 Le Champion du roi
1985 Le Piège
1987 L'Arc de Saka
1989 Yama, princesse d'Alampur
1991 Retour à Rougecogne
1995 La Fiancée du roi Arthus
2001 Les Murs qui saignent
2003 Lettres de noblesse

Album fra Paul Rijperman 
1979: La Tour sarrasine
1979: La Salamandre
1979: Le Chien des Arboë
1979: Les Loups-garous

Referencer

Eksterne henvisninger 
 Eric Hedspore  på ComicWiki

Tegneserier fra Belgien
Lonni Krause

Lonni Krause (født 1964 på Amager) er en dansk digter og forfatter. Hun debuterede i 2005 med digtsamlingen "Du får et nyt sted trykket til kroppen". Egne bøger har primært været lyrik, mens antologideltagelse også har rummet science fiction (SFCs årlige antologier).

Lonni Krause var i foråret 2007 med til at starte det alternative anmelderforum metrOrd, som anmeldte undergrundslitteratur. Efter ophøret af Poesiens Dag i Frederiksberg Have i København forestod hun og en digterkollega, Lisbeth Heckmann, i 2007 og 2008 en efterfølger kaldet Ord Under Himlen i Kongens Have i Kbh, med stor deltagelse af såvel digtere som publikum.  

2008-2009 var LK næstformand i L-styrelsen, Dansk Forfatterforenings digtergruppe.

Udgivelser

Bøger 
 TIKØB BRUGS (2018, mellemgaard.dk)

Digte 
 Du får et nyt sted trykket til kroppen (2005, BOD.dk)
 Nødvendige ruter (2006, BOD.dk)
 I virkeligheden har jeg for meget i mine rum : senryudigte (2011, Darklights)

Redaktion 
 Ord til alle sider (2009, Det Andersenske Forlag)

Essay 
 Den sorte bog om blødningsforstyrrelser og kilometerlange svedeture (2010, Darklights)

Digtere fra Danmark
Pædagoger fra Danmark
Personer fra København
Dansksprogede forfattere fra Danmark
Vindinge Å

Vindinge Å er et ca. 30 km. langt vandløb beliggende på Østfyn.

Åen har sit udspring sydvest for Årslev, hvorfra den løber i en nordlig bue mod øst til dens udmunding i Holckenhavn Fjord ved Nyborg. Her indgår de nederste kilometer af åen i et større fredet område. Området blev fredet i 1979. 

Vindinge Å har en moderat strøm og er omgivet af sumpet rørskov. Den er kendt for den sjældne fisk pigsmerling.

Alle former for sejlads på Vindinge å er forbudt, inklusiv SUP boards. 
Hele den vestlige side af åen fra Vindinge by til udløbet er privatejet, hvorfor ingen former for færdsel langs åen eller fiskeri er tilladt. Både Nyborg-, Ullerslev- og Odense Sportsfiskerforening kan formidle fisketegn til de stykker hvor fiskeri er tilladt.

Vandløb i Danmark
Østfyn

Østfyn betegner den østlige del af Fyn og dækker over et ca. 35 km. langt område langs kysten fra Kerteminde i nord over Nyborg til Hesselager i syd.

Området er karakteriseret ved det særlige tørre Storebæltsklima; solen skinner mere, og det regner mindre end det gennemsnitligt gør i Danmark.

Administrativt hører størstedelen af området under Kerteminde Kommune og Nyborg Kommune, mens den sydligste del, der samtidig danner grænsen mod Sydfyn, hører til Svendborg Kommune.

 Dialekt østfynsk

Litteratur 
 Becher, Eva & Risskov Sørensen, Kurt: Østfyn i øjesyn. Østfyns Museer, Odense 2005. S. 204. 

Fyn
Gore-Tex

Gore-Tex® er et varemærke for et vandtæt og åndbart materiale, som især bruges til regntøj og vandtæt fodbeklædning. Bruges også til implantater i kirurgisk sammenhæng og inden for rumfart.

Materialet blev opfundet og udviklet af Wilbert L. Gore og Robert Gore (fader og søn), som tog patent på produktet i 1976.

Gore-Tex er en membran produceret af polytetrafluoroethylen (PTFE), et polymert stof, som også anvendes til fremstilling af Teflon. Membranen er meget elastisk og modstandsdygtig over for en række kemikalier. PTFE er dog samtidig et stof, som er sundhedsskadeligt og farligt for miljøet.

Eksterne henvisninger 

Gore-Tex hjemmeside (engelsk)
 
Beskrivelse af Gore-Tex på GrejFreak.dk (dansk) 

Plast
Varemærker
Retssociologi

Retssociologi er en samfundsvidenskabelig disciplin, der kombinerer retsvidenskab og sociologi og indgår i begge videnskaber.

Retssociologien beskæftiger sig med retten som socialt fænomen og med forholdet mellem retsreglerne og det omgivende samfund. To af retssociologiens forskningsområder beskæftiger sig med, hvordan sociale forhold i samfundet har påvirket juraens udvikling (genetisk retssociologi) og hvordan retten har påvirket samfundet (operationel retssociologi). Retssociologi undersøger bl.a. rettens effekter, herunder hvilke adfærdsændringer retten forårsager. Retssociologien har berøringsflader med økonomisk-juridisk analyse og mere specialiserede felter som kriminologi.

Émile Durkheim og Karl Marx samt Max Weber er tre af de centrale navne i retssociologien.

I Danmark forskes der i retssociologi ved både Københavns Universitet, Aarhus Universitet og Syddansk Universitet, men i Skandinavien er Lunds Universitet førende, idet universitet har en særlig retssociologisk forskningsenhed.

Metoder 
Retssociologi anvender en række metoder, herunder dokumentanalyse og interview samt observation.

Litteratur 

 Ole Hammerslev & Stine P. P. Nielsen (2020): "Retssociologiske metoder". Kapitel 14 i bogen: Carina R. Hamer & Sten Schaumburg-Müller (red.): Juraens verden – Metoder, retskilder og discipliner. Djøf Forlag, København. 
 Mikkel Jarle Christensen (red.) (2021): De juridiske metoder – ti bud. København: Hans Reitzels Forlag, København.

Videre læsning 

 Michael Wolffhechel (2006): Kompendium i retssociologi og retshistorie. 5. udgave. Forlaget SB. 
 Ole Hammerslev (2019): "Ret, stat og jurister". i: Anders Blok & Carsten Bagge Laustsen (red.): Sociologiens problemer. Hans Reitzels Forlag, København. 
 Ole Hammerslev Madsen & Mikael Rask (2022): Retssociologi – Klassiske og moderne perspektiver. 2. udgave. Hans Reitzels Forlag, København. 
 Bettina Lemann Kristiansen (2022): Lovene og livet – En retssociologisk grundbog. Djøf Forlag, København.

Referencer 

Retsvidenskab
Sociologiske fagområder
Statens Information

Statens Information var en statslig informationsvirksomhed oprettet i 1991.

Historie
Statens Annonce- og Reklamebureau blev oprettet i 1937 og havde til opgave at varetage annoncering i dagblade for alle statsinstitutioner med undtagelse af Statsbanerne samt at rådgive om annoncers udformning.

Bureauet skiftede i 1975 navn til Statens Informationskontor og fik samtidig udvidet sit ansvarsområde til bl.a. også at omfatte rådgivning af borgerne ved henvisning til statslige myndigheder, hvilket bl.a. skete ved indslag i tv-programmet OBS. Året efter overtog kontoret udgivelsen af Statstidende.

I 1978 blev navn ændret til Statens Informationstjeneste og igen i 1991 til Statens Information.

I 2002 blev Statens Information slået sammen med Telestyrelsen under navnet IT- og Telestyrelsen.

Danske myndigheder
H.P. Mollerup

Hans Peter Martin Mollerup (17. juni 1866 i Ljørslev på Mors – 15. august 1929 på Frederiksberg) var en dansk præst, der i 1912 grundlagde Kirkens Korshær sammen med Kirsten Prip.

Mollerup blev student fra Odense Latinskole i 1885 og blev kandidat i teologi fra Københavns Universitet i 1892. Som nyuddannet blev han medhjælper ved Sankt Jakobs Kirke på Østerbro. Han var fra 1896 til 1900 sømandspræst i Kingston upon Hull i England, hvor han stiftede bekendtskab med organisationen Church Army, der er den engelske pendant til Kirkens Korshær. 

Tilbage i Danmark blev han i 1900 kapellan og fra 1905 sognepræst ved Frihavnskirken på Østerbro. Han var i 1895 medstifter af Blå Kors, og inspireret af Church Army i England stiftede han i 1912 Kirkens Korshær. Han var engageret i omsorgsarbejdet i Indre Mission, der hjalp mennesker, der kæmpede med fattigdom, hjemløshed og alkoholisme, og sad i bestyrelsen for Sømandsmissionen, Ruslandsmissionen og Københavns Kirkefond.

Eksterne henvisninger 
 Kirkens Korshærs historie 

Præster fra Danmark
Personer fra Mors
Personer i Kraks Blå Bog (afdøde)
Energiklagenævnet

Energiklagenævnet er en uafhængig klageinstans, der hører under Miljø- og Fødevareministeriet.

Nævnet fungerer som sidste klageinstans for myndighedsafgørelser indenfor energiområdet. Det består af en formand, en næstformand samt en række medlemmer med særligt kendskab til energimæssige forhold. Nævnet har eget sekretariat, der bistår med forberedelsen og udførelsen af nævnets beslutninger.

Eksterne henvisninger
 Energiklagenævnets hjemmeside 

Energi i Danmark
Danske ankenævn
Frederikshavn FOX Team Nord

Frederikshavn FOX Team Nord, (tidl. FOX Team Nord) var et damehåndboldhold der i sine bedste dage spillede i Dameligaen. På en licens fra Frederikshavn forenede Idrætsklubber. Klubben har tidligere spillet i både ligaen og 1. division, men en konkurs sendte holdet ned i 3. division.  Holdet var en fusionsklub da Frederikshavn FI og LSU Sæby i 2001 blev enige om at lave et nordjysk flagskib indenfor damehåndbold.
Holdet blev drevet af selskabet Fox Team Nord ApS, som igen ejes af Team Nord Håndbold ApS.

I sæsonen 2008-09 har holdet via en 2. plads i 1. division spillet sig frem til oprykningsspil.

Holdet har en kedelig rekord i dansk kvindehåndbold som de satte i marts 2008. Her måtte de se i øjnene at de inden for 8 år, er rykket ned fra den bedste danske række 4 gange. Men det rystede ikke holdet, for allerede året efter var de igen i gang med at spille om oprykning til dameligaen, da de kom ud i play-off kampe mod SønderjyskE. Efter 3 kampe havde SønderjyskE sikret sig endnu en sæson i dameligaen, og FOX måtte blive i 1. division i sæsonen 2009-10. I Marts 2010 blev klubben endegyldigt erklæret konkurs.

Økonomi 
Den 4. maj 2009 kunne TV2/Nord berette om alvorlige økonomiske problemer for holdet, men formand Pia Vanggaard ville ikke kommentere klubbens økonomiske situation. 3 uger efter kunne bestyrelsesmedlem John Christensen i Fox Team Nord ApS så fortælle, at klubben var halvvejs med at sikre økonomien for den kommende sæson.

24. marts 2010 indgav klubben konkursbegæring med det resultat, at holdet udtrådte af rækken den 25. marts 2010 og starter i 3. division i 2010/11-sæsonen.

Tidligere resultater

Se også 
Frederikshavn FOX – officiel site 
Foxtails – officiel fanklub-site

Eksterne henvisninger 

Håndboldklubber i Danmark
FOX Team Nord
Etableret i 2001